Document ID: 31985D0031

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Δεκεμβρίου 1984
που αφορά την παράταση της έγκρισης της εφαρμογής ορισμένων προγραμμάτων, δυνάμει του κανονισμού (ΕΟΚ) αριθ. 355/77 του Συμβουλίου
(85/31/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 σχετικά με την κοινή δράση για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1932/84 (2), και ιδίως το άρθρο 5,
Εκτιμώντας:
ότι το άρθρο 24 παράγραφος 4 του κανονισμού (ΕΟΚ) αριθ. 355/77, όπως τροποποιήθηκε από το άρθρο 1 παράγραφος 3 του κανονισμού (ΕΟΚ) αριθ. 3073/82 (3), είχε περιορίσει την ισχύ του κανονισμού (ΕΟΚ) αριθ. 355/77 στα σχέδια που υποβάλλονται πριν από την 1η Μαΐου 1984· ότι πρέπει, συνεπώς, η έγκριση των προγραμμάτων που απαριθμούνται στο παράρτημα της παρούσας απόφασης και προβλέπει, για την πραγματοποίησή τους, περίοδο που υπερβαίνει την προαναφερθείσα ημερομηνία να περιορίζεται στις αιτήσεις που υποβάλλονται πριν από αυτή την ημερομηνία·
ότι με το άρθρο 24 παράγραφος 4 του κανονισμού (ΕΟΚ) αριθ. 355/77, όπως τροποποιήθηκε από το άρθρο 1 παράγραφος 15 του κανονισμού (ΕΟΚ) αριθ. 1932/84, η ισχύς του κανονισμού (ΕΟΚ) αριθ. 355/77 παρατείνεται για τα σχέδια που υποβάλλονται μέχρι τις 30 Απριλίου 1984· ότι, συνεπώς, η έγκριση των προγραμμάτων που απαριθμούνται στο παράρτημα μπορεί να παρατείνεται για το σύνολο της περιόδου για την προβλεπόμενη στα προγράμματα αυτά πραγματοποίησή τους·
ότι η περίοδος που προβλέπεται από τα προγράμματα για την πραγματοποίησή τους συμβιβάζεται με τη διάρκεια εφαρμογής των προγραμμάτων που αναφέρονται στο άρθρο 3 παράγραφος 1 στοιχείο η) του κανονισμού (ΕΟΚ) αριθ. 355/77·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η έγκριση των προγραμμάτων που απαριθμούνται στο παράρτημα της παρούσας απόφασης παρατείνεται και για τα σχέδια που υποβάλλονται μετά τις 30 Απριλίου 1984 και για την περίοδο που προβλέπεται σε κάθε πρόγραμμα.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στην Ιταλία, στις Κάτω Χώρες, στο Βέλγιο, στη Δανία, στην Ιρλανδία, στο Ηνωμένο Βασίλειο και στην Ελλάδα.
Βρυξέλλες, 5 Δεκεμβρίου 1984.

Labels: 18
19
6